יקום החץ

פיתוח

בינואר 2012, "The CW" הזמינה פיילוט עבור הסדרה "החץ", שנוצרה על ידי המפיקים אנדרו קרייסברג, גרג ברלנטי ומארק גוגנהיים, ושהחלה את שידורה ב-11 במאי 2012. שלא כמו סדרת סמולוויל, שעסקה בסיפור מקורו של סופרמן, סדרה זו לא הציגה בתחילתה גיבורים ונבלים בעלי כוחות-על. במקום זאת, המפיקים לקחו השראה מסמולוויל וחקרו את אנושיותה של הדמות הראשית, אוליבר קווין. ההחלטה לא לכלול כוחות-על הייתה בעקבות הרצון לנקוט בגישה שונה וללכת על מראה ריאליסטי של הדמויות ביקום DC, בדומה לסרטי באטמן של כריסטופר נולן. בנוסף, המפיקים רצו למנוע קשרים לסדרת סמולוויל - בה הופיעה דמותו של אוליבר קווין בגילומו של ג'סטין הארטלי, ובחרו במקום בשחקן חדש - סטיבן אמל - שיגלם את הדמות.
ב-30 ביולי 2013 נודע שיוצרי הסדרה "החץ", גרג ברלנטי ואנדרו קרייסברג, יפתחו סדרת טלוויזיה המבוססת על דמותו של פלאש עבור רשת "The CW", ביחד עם במאי פרק הפיילוט של "החץ", דייוויד נאטר ומנהל מחלקת הקריאייטיב של חברת DC קומיקס, ג'ף ג'ונס. קרייסברג ציין לאחר מכן שאלן יופיע בתחילה כדמות חוזרת בסדרה "החץ" למשך שלושה פרקים בעונתה השנייה, והפרק האחרון מביניהם ישמש כפרק פיילוט לסדרה משלו. קרייסברג אמר שאלן יהיה מדען לזיהוי פלילי וכי הצגת כוחותיו והתגובות אליהם יהיו מבוססי מציאות. בזמן שחקר את הדרך הטובה ביותר להציג את מהירותו של פלאש, ג'ונס ציין שלא יהיה מדובר רק ב"טשטוש". בסופו של דבר בארי הופיע בשני פרקים בסדרת "החץ", כאשר הפרק השלישי בוטל לטובת פרק פיילוט בסדרה משלו, וזאת לאחר שמפיקי הסדרה התרשמו מאופן ביצוע הפרקים. הדבר איפשר לצוות הקריאייטיבי לפשט יותר את סיפור המקור של בארי אלן והעולם בו הוא חי בתקציב גדול יותר. פרק הפיילוט הוזמן לשידור ב-29 בינואר 2014 והסדרה עצמה קיבלה אור ירוק לשידור ב-8 במאי, עם 13 פרקים, שהורחב לאחר מכן ל-23 פרקים.
בחודש ינואר 2015, הודיעה "The CW" כי סדרת רשת אנימטיבית שתתמקד בעלילותיה של גיבורת העל ויקסן תעלה לשידור בסוף 2015 ועלילתו תתרחש ביקום משותף לשל החץ. אמל וגאסטין חזרו לדבב את דמויותיהם בסדרה, ודמותה של ויקסן הייתה אמורה להופיע בלייב אקשן באחת משתי הסדרות. חודש לאחר מכן, נודע כי ייתכן שסדרת ספין אוף נוספת, שתתמקד בצוות של גיבורי על, תופק על ידי "The CW" ותשודר בעונת השידורים של 16–2015. אף נודע כי ברלנטי, קרייסברג, גוגנהיים ושרה שכטר ינהלו את הסדרה הפוטנציאלית, אשר יופיעו בה מספר דמויות חוזרות מ"החץ" ו"הפלאש". במאי, "The CW" אישרה רשמית את הסדרה תחת השם "אגדות המחר", והודיעה כי הסדרה תעלה לשידור בינואר 2016. מאוחר יותר, פדוביץ אמר מאוחר יותר, כי "אין שום כוונה, בשלב זה, להפיק עוד סדרות ספין אוף" על מנת להוסיף ליקום, אם כי לאחר שהרשת חידשה את ויקסן לעונה שנייה, הוא אמר כי "אני מקווה, כי הדמות תוכל להופיע בסדרה אחרת משלה ביקום, אם לא, אז אולי להצטרף כאחת האגדות ב'אגדות המחר'".
באוגוסט 2015, בסרטון על הפקת העונה הראשונה של ויקסן, התייחס גוגנהיים לראשונה ליקום המשותף של הסדרות כ"יקום החץ", שם אשר קרייסברג אישר אותו ככינוי בו המפיקים משתמשים. בתקשורת, היקום זכה גם לכינויים "יקום הברחץ" (שילוב של השמות "הפלאש" ו"החץ"), "יקום ברלנטי" ו"יקום DC TV". באוקטובר, חשפה השואו-ראנרית של "החץ", ונדי מריקל, כי המפיקים החלו, באמצעות עובד, לעקוב אחר כל הדמויות והעלילות ששימשו את כל הסדרות, כדי לוודא שהכל יסתדר יחד אחד עם השני, על אף שהמפיק הראשי של "הפלאש", אהרון הלבינג, ציין באפריל 2016 כי "לפעמים לוחות הזמנים לא בדיוק מסתדרות באותה השורה... ואז הדברים מחוץ לשליטתנו", ונתן דוגמה לפעמים שהפלאש מציג יכולות מסוימות בפרק של "החץ", בזמן שהוא עוד לא רכש את היכולות המדוברות בפרק של "הפלאש", שעלילתו מתרחשת במקביל או לאחר הפרק של "החץ".
באוגוסט 2016, "The CW", הכריזו על סדרת הרשת האנימטיבית "לוחמי חופש: הריי" שתשודר ב-"CW Seed", עם כוונה לחשוף את דמותו של ריימונד "ריי" טריל בלייב אקשן, בדומה לדמותה של ויקסן. בינואר שבא לאחר מכן, הרשת הכריזה אף על סדרת רשת אנימטיבית נוספת שתתמקד בדמותו של ג'ון קונסטנטין. נחשף כי מי שידבב את דמותו של קונסטנטין יהיה מאט ראיין, מי שגילם את הדמות הן בסדרת לייב אקשן שבוטלה לאחר רייטינג נמוך והן בתפקידי אורח בעונתה הרביעית של "החץ" ועונתה השלישית של "אגדות המחר".
בדצמבר 2018 ישודר קרוס-אובר המציג את הסדרה החדשה שאמורה לעלות בקרוב, בכיכוב באטוומן.

לוחמי החופש: הריי (2017-2018)

העיתונאי ריימונד "ריי" טריל זוכה לכוחות מבוססי אור לאחר שנחשף לפצצת אור גנטית. את הפצצה ריי גילה בזמן שחקר פרויקט ממשלתי סודי, ובאמצעותה הוא גילה כי הממשלה מנסה לרתום את כוח האור ולהפוך אותו לנשק. הסדרה קיבלה השראה רבה מיוצר הקומיקס גרנט מוריסון, שיצר קומיקסים רבים ביקום של DC קומיקס. גוגנהיים ציין כי "ישנה סיבה ספציפית" מאוד מדוע הסדרה נקראה כפי שהיא נקראה - מכיוון שהתמה של הסדרה היא להציג את "לוחמי החירות" ואת ארץ-X. גוגנהיים אף אמר: "מוריסון בא אלינו עם רעיון שמצא חן בעינינו: לוחמי החירות מורכבים ממיעוטים שונים שהנאצים שמו להם למטרה - נשים, הומוסקסואלים, יהודים וכו'. רצינו לכבד את הרעיון הזה, ובו בזמן, זה עדיין סיפור המקור של 'הריי' מארץ-1".
הסדרה מתרחשת ביקום חלופי, בארץ-X, בו המשטר הנאצי ניצח את בעלות הברית במלחמת העולם השנייה והשליט את הרייך החדש על אמריקה. בגרסה זו של המציאות, הריי הוא חבר בארגון לוחמי החופש יחד עם הדוד סם, הקונדור השחור, הפצצה האנושית, ליידי פנטום והטורנדו האדום, ואילו אוברגירל והחץ האפל, כפיליהם המרושעים של סופרגירל והחץ הירוק, כמו כן גם כפילו המרושע של הפלאש, הם חברי הרייך החדש. בסדרה עתידים גם להופיע סיסקו ראמון, קרטר הולט ומרי מק'קייב.

שיווק

באפריל 2015, במטרה לחגוג את סיום עונתה השלישית של "החץ" ועונתה הראשונה של "הפלאש", "The CW" פרסמה פרומו קצר בשם "מועדון קרב גיבורי העל". הפרומו הקצר כלל דמויות משתי הסדרות נאבקות זו בזו בקרב של גיבורים נגד נבלים. בין הדמויות נכללו החץ, פלאש, ארסנל, הקנרית השחורה, מלקולם מרלין, קפטן קור, גל חום, פיירסטורם, ראס אל גול, הפלאש ההפוך ואטום בקרב כלובים, כשהקנרית השחורה וארסנל נגד מלקולם מרלין, החץ מול ראס אל גול, פלאש מול קפטן קור וגל חום, ולאחר מכן גם בפלאש ההפוך, עד שפיירסטורם קוטע את הקרבות, והפרומו נחתם עם הופעתו של אטום בסוף. בספטמבר 2016, "The CW" פרסמה את פרומו "מועדון קרב גיבורי העל 2.0" על מנת לקדם את תחילת עונות 17–2016, עם התוספת של סופרגירל ליקום. בפרומו החדש רואים את החץ הירוק, פלאש, אטום, פיירסטורם, הקנרית הלבנה וסופרגירל נלחמים נגד סימולטור קרבי חדש שנוצר על ידי סיסקו ראמון פליסיטי סמוק, בעוד ג'ון דיגל והצייד ממאדים צופים במתרחש. לאחר שהביסו את הסימולטור, סיסקו משחרר את גורילה גרוד לזירת הסימולטור.

תגובות

אחרי אירוע הקרוס-אובר הראשון, "הפלאש נגד החץ" בריאן לורי מוראייטי דיבר על סדרת הספין אוף ועל הקרוס-אובר, בעודו משבח את המפיקים על שחזור ההצלחה שבהצגת דמותו של החץ, אבל עם "טון קליל" ו"גיבור על עם כוחות אמיתיים" ב"הפלאש" וקרא לקרוס-אובר "רגע מתאים של לקיחת ניצחון קצר אך ראוי לכל הנוגעים בדבר". לורי אף אמר כי "הקרוס-אובר עושה עבודה מאומצת של הבאת שתי הסדרות יחד, אם כי כנראה לא בדרך מתקבלת על הדעת שבה מרחיבים בדרך כלל את הקהל המשותף ביניהם ממה שכבר קיים בצורה רחבה". מרדית' בורדס מ-"Birth.Movies.Death." קראה לפרקי הקרוס-אובר "כיפיים" ואמרה כי "יותר מדי דברים קרו שלא היו קשורים לסדרה זו או אחרת - וזה דבר טוב. פרקי הקרוס-אובר היו בהחלט פתוחים לצופים חדשים של "הפלאש" או "החץ" (או שניהם, ככל הנראה), כשכל פרק מסודר בצורה קונהרטית עד תום שידורו, הרבה מן העלילות של הסדרות הוצגו [באירוע הקרוס-אובר] מבלי לבלבל צופים חדשים. צופים חדשים של הסדרות יכלו לראות את הקרוס-אובר וליהנות, אבל הצופים הוותיקים [הם אלו ש]זכו לתגמול העיקרי".
לאחר יציאת הטריילר הראשון של "סופרגירל" לרשת, הגולש פאול טאסי כתב למגזין "פורבס" מדוע הוא חש שהסדרה צריכה להישמר בנפרד מיקום החץ: הוא כינה את הרגע בעונה השלישית של החץ, שם מופיע בארי אלן בהופעת אורח ולאחר מכן עוזב את הסדרה בצורה "חדה" מכיוון "ש'החץ' צריך לתת לדמויות שלו לפתור את הבעיות שלהם", כ"רגע מוזר" שמראה "את הסדקים שנוצרים כאשר אלו רק שתי סדרות שנקשרות ונתלות אחת בשנייה." לאחר מכן, טאסי ציין את הסיבוכים הנוספים שישנם בהוספת דמותה של סופרגירל ליקום, ואמר כי "ככל שיש יותר סדרות, מציגים יותר גיבורים, וקשה יותר להסביר מדוע הם אף פעם לא נמצאים בסביבה על מנת להיחלץ זה לעזרת זה. ל"סופרגירל" יש כבר בעיה ברורה עם דמותו של סופרמן, שככל הנראה לא יופיע בתפקיד ראשי/משני בסדרה, ואני בטוח שיתורצו המון תירוצים למה הוא עסוק מדי מכדי לעזור לסופרגירל בבעיות שיהיו לה. תוסיף את זה ל"החץ", "הפלאש" ו"אגדות המחר", וכנראה יהיה כבר יותר מדי מכדי ללהטט... אני חושב שספרגירל ראויה להתחלה ללא החץ והפלאש על כתפיה, ולהיות רשאית למצוא את עצמה לפני שהיא 'נבלעת' בתוך עולם קיים".
עם שידור הבכורה של "אגדות המחר", אליס ווקר מהאתר "ScreenRant" כתבה על האופן בה הסדרה פגעה ב"החץ" וב"הפלאש", וציינה כי לסדרה נדרשה "בנייה מינמלית" כאשר היא נבנתה מהסדרות הקודמות, שלהן היה אלמנט של מסתורין סביב העלילות וקיבלו יחס של "חכו ותראו" מהקהל, ואילו במקרה של "אגדות המחר", הסדרה יצרה עניין והתרגשות רבה הרבה לפני עלייתה לשידור, מה שהוביל לכל פיסת חדשות עליה להיות "להתפרסם במהירות ולהתקבחת בקולות תרועה רמים - על חשבון שתי הסדרות האחרות." ווקר הרגישה שהקהל יודע מראש אילו דמויות יופיעו ב"אגדות המחר", וכיצד הדבר הוציא את "הריגוש מתוך העלילה" של הסדרה, כשמידע מוקדם על הדמויות קילקל טוויסטים לא צפויים בעלילה, כולל תחייתה של שרה לאנס או העובדה שריי פאלמר "מעולם לא היה יכול להוות איום על יחסיהם של אוליבר [קווין] ופליסיטי [סמוק], או לנהל את 'פאלמר טכנולוגיות' לטווח ארוך, שכן היה כבר ידוע שהוא יהיה בעל תפקיד מרכזי הסדרה". בנוסף, בסופו של דבר, העונות השנתיות של "החץ" ו"הפלאש" סבלו גם הם מהניסיון להקים את "אגדות המחר" מתוכן, ניסיון שהיה כבר "יותר מדי לבקש מהעלילות שכבר [גם ככה] היו מסובכות, ובסופו של דבר הניסיון הרגיש כמו תרגיל בסינכרוניות, כאשר המפיקים שותלים יותר זרעים ממה שהם יכולים לקצור. אירוע הקרוס-אובר "גיבורים מתגייסים" לא היה עוד דרך מהנה להבדיל בין שתי הסדרות, אלא הוטל עליו לשרת מטרה הרבה יותר גדולה שפירושה הייתה הקמת עולם חדש לגמרי". ווקר אמרה כי שידור הבכורה של "אגדות המחר" "פירושה כי 'החץ' ו'הפלאש' יכולות סוף סוף להפסיק להקדיש כל כך הרבה זמן מהעלילות שלהן במטרה להניח את הקרקע עבור סדרת הבת, ולהתחיל להתמקד שוב ביסודות שלהן".

נובלות

ב-23 בפברואר 2016 פרסמה הוצאת הספרים "Titan Books" את "החץ: נקמה", רומן שנכתב על ידי אוסקר בלדרמה ולורן סרטו, שעלילתו מתרחשת לפני ובמהלך עונתה השנייה של "החץ", ומרחיבה על מקורותיהם של סלייד וילסון, איזבל רוצ'ב וסבסטיאן בלאד, כיצד הם נפגשו ושיתפו פעולה אחד עם השני במטרה להילחם באוליבר קווין, כפי שניתן לראות בסדרת הטלוויזיה. ב-29 בנובמבר, "Titan Books" פרסמה את "הפלאש: המצוד אחר בארי אלן", רומן שנכתב על ידי סוזן וקלי גריפית, שעלילתו מתרחשת במהלך עונתה השנייה של "הפלאש" ועונתה הרביעית של "החץ", אשר פירט כי לאחר שהוא סגר את האנומליה הטמפורלית שכמעט הרסה את סנטרל סיטי, בארי פוגש בכפיל מבוגר יותר, מוכה ופצוע של עצמו, אך לפני שהוא מספיק לעשות משהו, הכפיל נעלם. או אז, בארי מתחיל לחוות תקלות בכוחותיו במהלך משימות. כאשר קבוצה של הכוללת את הגרועים שבאויביו, כולל החלילן ואשף האוויר, מחליטים לפתוח בהתקפה עליו, בארי מחליט לבקש עזרה מאוליבר קווין, בן בריתו ומורו הרוחני. הסיפור ממשיך בעלילת "החץ: דור הנחשים", שיצא לאור ב-28 במרץ 2017, ומתארת את מסעם של צוות פלאש וצוות חץ שעובדים יחד במטרה לחסל את האנרגיה המוזרה שרודפת את בארי ומאיימת להורגו. כאשר מסעם מוביל אותם למרקוביה, הם נאלצים להתמודד מול צבא של שכירי חרב ומתנקשים, ומול מנהיגם, הרוזן ולנשטיין המסתורי.
רומן רביעי בשם "החץ: מורשת קטלנית" צפוי לצאת לאור במהלך ינואר 2018. הרומן נכתב על ידי המפיק "החץ" מארק גוגנהיים וג'יימס ר. טאק, ועלילתו נעה בין סיום עונתה החמישית לבכורת עונתה השישית של "החץ".

החץ: בדיקת דם

ב-6 בנובמבר 2013, סדרה שכותרתה הייתה "בדיקת דם" וכללה שישה פרקים קצרים עלתה לשידור ברשת. הסדרה, שעשתה קידום למוצרי "Bose Corporation", צולמה בוונקובר, בדומה לסדרה הראשית. בסדרה, חוזרים אמילי בט ריקרדס, קולטון היינס ופול בלאקתורן לגלם את דמויותיהם כפליסיטי סמוק, רוי הארפר וקוונטין לאנס, בהתאמה. הסדרה מתרחשת במהלך עונתה השנייה של סדרת הטלוויזיה, ומראה את רוי מגיע ל"קווין תעשיות בע"מ" על מנת להיפגש עם אוליבר. כשהוא מחוץ למשרדו, פליסיטי אומרת לרוי לחכות לו בלובי. כאשר רוי עוזב, קצין לאנס מתקשר לפליסיטי, ואומר לה שדגימת הדם שאותה הרסה פליסיטי, שוב צצה. או אז, פליסיטי שולחת את רוי, באמצעות קידוד הקול של אוליבר, לפרוץ למעבדה במטרה לאחזר את המדגם. פליסיטי מדריכה רוי דרך המעבדה, שם הוא מסוגל לאחזר את המדגם. כשרוי נתפס לכאורה, פליסיטי פורצת לתוך המערכת של הבניין ונותנת רוי הזדמנות להימלט. לאחר שנמלט מהמעבדה, רוי חוזר ל"קווין תעשיות בע"מ", פליסיטי מציעה לשלוח עבור רוי את המדגם בזמן שהוא נכנס להיפגש עם אוליבר.

תולדות סיסקו

ב-19 באפריל 2016, סדרת רשת בשם "תולדות סיסקו", שודרה לראשונה. הסדרה הופצה על ידי "AT&T". בסדרה, חוזרים קרלוס ואלדס ובריטן אולדפורד לגלם את דמויותיהם כסיסקו ראמון ושאונה באז, בהתאמה, ועלילתה מתרחשת במהלך עונתה השנייה של סדרת הטלוויזיה. סיסקו עובד על החליפה של בארי, כשהוא מקבל התראת מטא-אדם באיחור ולומד כי שאונה באז הפעילה את ההתראה כשהגיעה למעבדות "סטאר" במטרה להכריח את סיסקו ליצור נשק עבורה, כפי שעשה עבור הגלשן הזהוב, קפטן קור, וגל חום. כשהוא לא משתף פעולה, היא יורה בו. סיסקו, ששורד את היריות, מבין שסודה כתומה שנשפך על חולצתו הייתה הזרז החסרה לנוסחה שלו. סיסקו מנסה להחזיר את שאונה בחזרה לתאי הכלא שבנה במאיץ ההרוס עבור מטא-אנשים, אבל זאת האחרונה נועלת אותו בתא במקום. סיסקו מתעורר לאחר מכן בעקבות שיחה מבארי והוא מאמין שהוא חלם את כל החוויה, עד שהוא מוצא את הכדור שנורה עליו על הקרקע.

המולטי-יקום

באוקטובר 2014, ג'ונס הסביר כי גישתה של אולפני DC ליקום הסרטים וליקום סדרות הטלוויזיה שלה תהיה שונה מגישתה של אולפני מארוול ליקום שלה, ואמר כי יקום הסרטים שלהם יישמר בנפרד מיקום סדרות הטלוויזיה, וזאת במטרה לאפשר "לכולם [לכל הסרטים והסדרות] להפוך למוצרים הטובים ביותר האפשריים, לספר את הסיפורים הטובים ביותר, לעשות את היקומים הטובים ביותר ".
עונתה השנייה של "הפלאש" מתחילה לחקור את הרעיון של המולטי-יקום על ידי הצגתו של ארץ-2, שמאכלס כפילים של תושבי יקום החץ (ארץ-1) - כמו ג'יי גאריק וזום. בפרק "ברוכים הבאים לארץ-2", בארי, סיסקו והאריסון וולס מארץ-2 מגיעים לארץ-2 וחוזים במראות שונים של המולטי-יקום. מראות אלה כוללים את מליסה בנויסט, כוכבת הסדרה "סופרגירל", ואת ג'ון וסלי שיפ בתור הפלאש מהסדרה משנות ה-90 - מה שמרמז ששתי הדמויות והסדרות בהן הן מופיעות מתקיימות בעולמות חלופיים בתוך יקום החץ. עם שידור הפרק "הטובים שבעולמות", אושר כי "סופרגירל מתקיימת ביקום חלופי הנקרא ארץ-38, לפי הספירה המולקולרית של יקום החץ. סדרת הרשת האנימטיבית "לוחמי החופש: הריי" מתרחשת בארץ-X. במהלך אירוע הקרוס-אובר "משבר בארץ-X", נחשף כי קיימים 53 יקומים.